b"\n_START_ARTICLE_\nArde\xc5\xa1as\n_START_PARAGRAPH_\nArde\xc5\xa1as (pranc. Ard\xc3\xa8che) \xe2\x80\x93 Pranc\xc5\xabzijos departamentas \xc5\xa1alies vakaruose, Ronos Alpi\xc5\xb3 regione, pavadintas pagal to paties pavadinimo up\xc4\x99. Administracinis centras \xe2\x80\x93 Priva._NEWLINE_Departamente 3 apskritys, 33 kantonai, 27 municipaliniai susivienijimai ir 339 komunos. Plotas \xe2\x80\x93 5 529 km\xc2\xb2. 1999 m. \xe2\x80\x93 286 023 gyventoj\xc5\xb3, 52 gyv./km\xc2\xb2 .\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789 m. gruod\xc5\xbeio 22 d. \xc4\xafstatym\xc4\x85 nuo 1790 m. kovo 4 d. kartu su kitais 82 departamentais ir ap\xc4\x97m\xc4\x97 beveik vis\xc4\x85 Vivaro provincij\xc4\x85._NEWLINE_Pirmieji gyventojai dabartinio departamento teritorijoje \xc4\xafsik\xc5\xabr\xc4\x97 prie\xc5\xa1 30 000 met\xc5\xb3 \xe2\x80\x93 tai primena i\xc5\xa1lik\xc4\x99 menhirai, dolmenai, grotai. Senov\xc4\x97s Romos laikais apylink\xc4\x97se gyveno helvij\xc5\xb3 (lot. helvii) gentys, kurios \xc4\xafk\xc5\xabr\xc4\x97 ir pirmuosius miestus, pav. Alba la Romen\xc4\x85 (Alba-la-Romaine). Per Ronos sl\xc4\x97n\xc4\xaf nusidriek\xc4\x97 prekybiniai keliai \xc4\xaf Rytus ir Graikij\xc4\x85. Viduram\xc5\xbeiais kra\xc5\xa1tas priklaus\xc4\x97 Provanso karalystei ir Burgundijai, nuo 1039 m. \xe2\x80\x93 \xc5\xa0ventajai imperijai. XIV a. did\xc5\xbeioji dauguma gyventoj\xc5\xb3 tapo protestantais, tod\xc4\x97l per religinius karus kra\xc5\xa1tas ne kart\xc4\x85 buvo nusiaubtas. 1629 m. Priva \xc4\xafvyko kardinolo Ri\xc5\xa1elj\xc4\x97 ir karaliaus Liudviko XIII suva\xc5\xbeiavimas._NEWLINE_Did\xc5\xbeioji Pranc\xc5\xabzijos revoliucija kra\xc5\xa1t\xc4\x85 taip pat paliet\xc4\x97, nes gyventojai liko i\xc5\xa1tikimi karaliui, revoliucijai pasiprie\xc5\xa1in\xc4\x99 \xc5\xa1uanai buvo priversti pab\xc4\x97gti \xc4\xaf kalnus. Ta\xc4\x8diau netrukus prad\xc4\x97jo audringai pl\xc4\x97totis kra\xc5\xa1to viln\xc5\xb3 apdirbimo pramon\xc4\x97, metalurgija, buvo nutiestas gele\xc5\xbeinkelis. 1861 m. departamente gyveno jau 388 000 gyventoj\xc5\xb3._NEWLINE_Ta\xc4\x8diau v\xc4\x97liau kra\xc5\xa1tui at\xc4\x97jo sunk\xc5\xabs laikai. Pirmasis pasaulinis karas nusine\xc5\xa1\xc4\x97 daugiau, kaip 12 000 vyr\xc5\xb3, kritusi\xc5\xb3 karo frontuose, gyvybi\xc5\xb3. Antrojo pasaulinio karo metais departamente susiformavo stipr\xc5\xabs partizan\xc5\xb3 \xe2\x80\x93 maki b\xc5\xabriai, tod\xc4\x97l ir prie\xc5\xa1 kitus gyventojus naciai \xc4\x97m\xc4\x97si egzekucij\xc5\xb3. Po karo sunkiai atsigavo kra\xc5\xa1to pramon\xc4\x97 ir \xc5\xbeem\xc4\x97s \xc5\xabkis._NEWLINE_Arde\xc5\xa1o rojalistin\xc4\x99 praeit\xc4\xaf iki \xc5\xa1iol primena karali\xc5\xa1k\xc5\xb3 lelij\xc5\xb3 herbo laukas.\n_START_SECTION_\nEkonomika\n_START_PARAGRAPH_\nPramon\xc4\x97s pl\xc4\x97trai didel\xc4\x99 \xc4\xaftak\xc4\x85 tur\xc4\x97jo XIX a. prad\xc4\x97ti auginti \xc5\xa1ilkverpiai (Bombyx mori). Tai paskatino tekstil\xc4\x97s pramon\xc4\x97s, ypa\xc4\x8d smulki\xc5\xb3 ir vidutini\xc5\xb3 \xc4\xafmoni\xc5\xb3 pl\xc4\x97tr\xc4\x85. \xc5\xbdem\xc4\x97s \xc5\xabkis orientuojasi maisto produkt\xc5\xb3 gamybai. Kra\xc5\xa1tas gars\xc4\x97ja savo pikodono, senfelisieno s\xc5\xabriais, kepamais ka\xc5\xa1tonais (2004 m. j\xc5\xb3 pagaminta 5400 ton\xc5\xb3), kornaso, Sent Perai vynais.\n_START_SECTION_\nTurizmas\n_START_PARAGRAPH_\nNema\xc5\xbeai d\xc4\x97mesio skiriama turizmo infrastrukt\xc5\xabrai. Pietin\xc4\x97je dalyje vyrauja vasaros turizmas. Turistus ypa\xc4\x8d domina Pont Darko olos, 1994 m. atrastas \xc5\xa0ove grotas (La Grotte Chauvet) su paleolito pie\xc5\xa1iniais, misti\xc5\xa1ka Pajolivo giria prie Vano miestelio. \xc5\xbdemutiniame Arde\xc5\xa1e rasta apie 750 dolmen\xc5\xb3. 30 km Les gorges de l'Ard\xc3\xa8che turistinis kelias veda per nuostabaus gro\xc5\xbeio gamtos rezervat\xc4\x85._NEWLINE_Senasis Vivjero miestelis su katedra, Lar\xc5\xbeentjero, Vogu\xc4\x97 pilys, Malarsas prie Tinos, Larnas, Burg Sent Andreolis su renesanso ba\xc5\xbeny\xc4\x8diomis patraukia turist\xc5\xb3 d\xc4\x97mes\xc4\xaf._NEWLINE_Arde\xc5\xa1o kalnuose turist\xc5\xb3 m\xc4\x97giamas Gerbj\xc4\x97 de \xc5\xbdonko kalnas i\xc5\xa1 kurio i\xc5\xa1teka Luara, Arde\xc5\xa1o kaln\xc5\xb3 regioninis parkas, Isarlio e\xc5\xbeeras.\n_START_SECTION_\nPolitika\n_START_PARAGRAPH_\nRegiono taryboje departamentui atstovauja 9 nariai (rinkimai vyko 2005 m. bir\xc5\xbeelio 17 d.). Departamentui Pranc\xc5\xabzijos senate atstovauja Mi\xc5\xa1elis Testonas ir Anri Tore, Atstov\xc5\xb3 r\xc5\xabmuose \xe2\x80\x93 Paskalis Terasas, \xc5\xbderaras Veberis ir \xc5\xbdanas Klodas Flory._NEWLINE_Generalin\xc4\x99 taryb\xc4\x85 sudaro 33 nariai. Generalin\xc4\x97s tarybos pirmininkas Herv\xc3\xa9 Saulignac."